钦定古今图书集成/明伦汇编/宫闱典/第121卷 > 梁
## 钦定古今图书集成/明伦汇编/宫闱典/第121卷 > 梁

梁初置“大长秋，主诸宦者。”

按：《隋书百官志》：“梁初大长秋，主诸宦者，以司宫闱之
职，统黄门、中署、奚官、暴室、华林等署。”

### 武帝天监元年诏分遣内侍周省四方

按《梁书武帝本纪》，天监元年夏四月己巳，诏曰：“观风
省俗，哲后弘规，狩岳巡方，明王盛轨。所以重华在上，
五品聿修，文命肇基，四载斯履，故能物色幽微，耳目
屠钓，致王业于缉熙，被淳风于遐迩。朕以寡薄，昧于
治方，藉代终之运，当符命之重，取监前古，凛若驭朽，
所以振民育德，去杀胜残。解网更张，置之仁寿，而明
惭照远，知不周物。兼以岁之不易，未遑卜征，兴言夕
惕，无忘鉴寐。可分遣内侍，周省四方，观政听谣，访贤
举滞。其有田野不辟，狱讼无章，忘公徇私，侵渔是务
者，悉随事以闻。若怀宝迷邦，蕴奇待价，蓄响藏真，不
求闻达，并依名腾奏，罔或遗隐，使𬨎轩所届，如朕亲
览焉。”